Informácia o prehodnotení stavu vymáhania pohľadávok z realizovaných štátnych záruk od spoločností, ktoré sú v konkurze

Úvod

	Vláda SR svojím uznesením č.630 zo dňa 12.06.2002 k  Správe o čerpaní úverov so štátnou zárukou, o rozsahu plnenia zo štátneho rozpočtu a o rizikách plnenia v nasledujúcom období v bode B.3. uložila ministrovi financií prehodnotiť stav vymáhania pohľadávok od spoločností, ktoré sú v konkurze.
	Materiál obsahuje prehľad spoločností, ktoré sú v konkurze a ich aktuálny stav speňažovania majetku správcami konkurznej podstaty, výšku výťažku z predaného majetku a pravdepodobnosť uspokojovania pohľadávok štátu. Materiál je doplnený tabuľkou so základnou charakteristikou 18 spoločností, ktoré sú v konkurze.
	
1. Stav v uplatňovaní pohľadávok a postupy ministerstva v rámci prebiehajúcich konkurzov
V súčasnosti Ministerstvo financií SR eviduje 18 podnikov v konkurze, ktorým bola poskytnutá štátna záruka na úvery a za ktoré boli realizované štátne záruky (viď príloha č.1).
Vymáhanie pohľadávok od spoločností, ktoré sú v konkurze, podlieha ustanoveniam zákona č. 328/1991 Zb. o konkurze a vyrovnaní v znení neskorších predpisov a je plne v kompetencii príslušného správcu konkurznej podstaty (SKP) a konkurzného sudcu, ktorý dohliada na zákonnosť postupov SKP vo veciach predaja, prenájmu a odpisov majetku úpadcu. Významným inštitútom je "schôdza konkurzných veriteľov", na ktorej veritelia môžu zásadným spôsobom ovplyvniť priebeh konkurzu, ako napr. schvaľovaním plánu speňažovania konkurznej podstaty, vrátane spôsobu speňažovania. Zástupcovia ministerstva financií sa pravidelne zúčastňujú schôdzí veriteľov, kde uplatňujú svoje návrhy k spôsobu a priebehu speňažovania majetku úpadcu. Cieľom návrhov je najmä urýchlenie konkurzného konania, nakoľko existujúci majetok sa v priebehu konkurzu znehodnocuje a pri dlhotrvajúcom speňažovaní výnos z predaja  dosahuje len zlomok pôvodnej hodnoty predávaných aktív úpadcu. Rezervy sú v lepšej koordinácii veriteľov, ktorými sú štátne a verejnoprospešné inštitúcie, nakoľko s ohľadom na výšku pohľadávok môžu mať pri spoločnom postupe rozhodujúci vplyv na priebeh konkurzného konania. Ako dobrú možno hodnotiť spoluprácu so Slovenskou konsolidačnou a.s. Bratislava a čiastočne aj s daňovými úradmi.
V prípade, že sa SKP podarí predať majetok úpadcu, vymôcť, resp. z prenájmu majetku plynie určité inkaso, musia konkurzní veritelia rátať i s nevyhnutnými výdavkami, ktoré sa prednostne uspokojujú z konkurznej podstaty. Ide napr. o výdavky za zhotovenie znaleckých posudkov na majetok úpadcu, výdavky s uverejňovaním inzerátov s ponukami na predaj majetku verejným ponukovým konaním, výdavky na strážnu službu, poplatky za elektrinu, dane, mzdy, odvody za zamestnancov a rozhodujúcou položkou sú odmeny SKP, resp. osobitného SKP (ak je ustanovený). Z uvedeného vyplýva, že výťažnosť z predaja majetku je veľmi rôznorodá a vo väčšine prípadov, ktoré sú známe z už skončených konkurzov, veľmi nízka.
Vymožiteľnosť a návratnosť finančných prostriedkov z realizovaných štátnych záruk do štátneho rozpočtu je nízka, ak pohľadávka štátu nie je zabezpečená záložným právom (záložné právo na štátne záruky sa začalo vyžadovať nadväzne na Nariadenie vlády SR č.91/1996 Z.z. o štátnych zárukách, dovtedy sa nevyžadovalo krytie realizácií záložným majetkom), majetok úpadcu je ťažko speňažiteľný alebo úpadca nedisponuje žiadnym majetkom.
S ohľadom na skutočnosť, že dlžníci si neplnia povinnosť oznamovať ručiteľovi prípravu vyhlásenia a vyhlásenie konkurzu odborný útvar ministerstva permanentne monitoruje údaje zverejňované v Obchodnom vestníku. Po zverejnení vyhlásenia konkurzu sa vykoná inventúra pohľadávok voči úpadcovi a skompletizuje sa dostupná dokumentácia preukazujúca existenciu a druh pohľadávky. V spolupráci so Slovenskou konsolidačnou a.s. (právny nástupca Konsolidačnej banky Bratislava, š.p.ú.) ministerstvo pripraví a uplatní na príslušnom súde prihlásenie pohľadávky. Nakoľko v zmysle zákona o konkurze a vyrovnaní sa dňom vyhlásenia stávajú splatnými všetky záväzky úpadcu, veriteľské banky v prípade, ak má dlžník ešte nesplatené záväzky so štátnou zárukou, požiadajú ministerstvo o realizáciu ostávajúcej časti nesplateného úveru. Ak je možné realizovať záruku v termíne podania prihlášky pohľadávok, t.j. do 60 dní od vyhlásenia konkurzu, realizovaná čiastka je uplatnená ako nepodmienená, ak to nie je možné, tak ju ministerstvo uplatní ako podmienenú a po realizácii je uplatnená na konkurznom súde dodatočne ako nepodmienená. Často dochádza zo strany správcov konkurznej podstaty k neodôvodnenému neuznaniu pohľadávky a túto si potom ministerstvo uplatňuje na súde incidenčnou žalobou. Nutnosť uplatňovania pohľadávok incidenčnými žalobami predlžuje priebeh konkurzného konania a neumožňuje do vynesenia rozsudku uplatňovať v plnej miere veriteľské práva, napr. na schôdzach konkurzných veriteľov. V etape speňažovania sa pracovníci ministerstva poverení zastupovaním v konkurznom konaní orientujú na zamedzenie predajov pod reálnu trhovú cenu speňažovaných aktív a na urýchlenie ich predaja, keď kupujúci sú často zo strany správcov konkurznej podstaty odradzovaní požadovaním príliš vysokej zábezpeky a pod..
Celkovo možno konštatovať, že rozhodujúcim problémom prebiehajúcich konkurzov je ich zdĺhavosť a nízka výťažnosť speňažovania, pričom vplyv veriteľov na priebeh konkurzov je napriek prijatým právnym úpravám ešte stále nedostatočný.

1.2.  Súčasný stav podnikov v konkurze

I. ORWEL, š.p. v likvidácii, Námestovo, IČO  00 659 801, vyhlásenie konkurzu dňa 7.12.1993, SKP  - JUDr. Marta Todeková

Pohľadávka ministerstva vo výške 24.249.993,16 Sk bola správkyňou konkurznej podstaty uznaná v plnej výške. Dňa 17.mája 2002 sa na Krajskom súde v Banskej Bystrici konalo osobitné prieskumné pojednávanie, ktoré SKP zvolala za účelom ukončenia speňažovania a prípravy záverečnej správy. Na rozdelenie zostalo cca 5 mil. Sk. Podľa vyjadrenia SKP pohľadávka MF SR uspokojená nebude.

II. ZVL-PM, a.s., Dolný Kubín, IČO  31 597 726, vyhlásenie konkurzu dňa 15.1.1996, SKP – JUDr. Marta Todeková

Pohľadávka ministerstva vo výške 30.586.418,00 Sk bola správkyňou konkurznej podstaty uznaná v plnej výške. Dňa 17.5.2002 sa uskutočnilo osobitné prieskumné pojednávanie. SKP pripravuje záverečnú správu. Pohľadávka MF SR bude pravdepodobne uspokojená vo výške cca 20 mil. Sk.

III. Pôdorys, s.r.o., Trenčín, IČO  31 561 543, vyhlásenie konkurzu dňa 27.11.1996, SKP – JUDr. Igor Čerevka

Pohľadávka ministerstva vo výške 5.666.447,12 Sk bola správcom konkurznej podstaty uznaná v plnej výške a zaradená do II. triedy. SKP ukončil speňaženie majetku úpadcu dňa 15.11.2000 a súdu predložil Konečnú správu o speňažení majetku. Z nej vyplýva, že príjmy z predaja majetku úpadcu predstavujú cca 10,25 mil. Sk, výdavky správcu 2,86 mil. Sk a návrh na odmenu pre správcu cca 1,26 mil. Sk. Na rozdelenie takto zostane cca 6,1 mil. Sk. Rozvrhové uznesenie vydá súd po právoplatnosti uznesenia o schválení konečnej správy. Doposiaľ nebolo toto uznesenie súdom vydané z dôvodu zbavenia funkcie sudcu a preberania agendy novoustanoveným sudcom.

IV. ZŤS Rimavská Sobota, š.p. v likvidácii, IČO  00 590 851, vyhlásenie konkurzu dňa 29.5.1997, SKP  - JUDr. Ľudovít Paulovič

Pohľadávka ministerstva vo výške 2.042.800,- Sk bola správcom konkurznej podstaty uznaná v plnej výške. Prebieha speňažovanie majetku úpadcu, o čom SKP priebežne informuje súd. Nahliadnutím do spisovej zložky na Krajskom súde v Banskej Bystrici bolo zistené, že výťažok z doterajšieho predaja majetku je 8,24 mil. Sk.

V. Pozemné stavby, š.p. v likvidácii, Banská Bystrica, IČO  00 153 818, vyhlásenie konkurzu dňa 6.8.1997, SKP – JUDr. Peter Gruber

Pohľadávka ministerstva vo výške 101.395.353,23 Sk bola správcom konkurznej podstaty uznaná v plnom rozsahu v III. triede. Speňažovanie majetku je zdĺhavé vzhľadom na množstvo prebiehajúcich súdnych sporov s bývalými zamestnancami podniku. SKP informoval, že speňažovanie je pred ukončením a pohľadávka ministerstva bude uspokojená len čiastočne.

VI. TOPEX, a.s. v likvidácii, Bratislava, IČO  00 608 238, vyhlásenie konkurzu dňa 25.8.1998, SKP – Ing. Milan Repovský

Pohľadávka ministerstva vo výške 37.721.788,28 Sk bola prihlásená do konkurzu. Zatiaľ nebol stanovený termín prieskumného pojednávania, nakoľko dochádzalo k zmenám správcov konkurznej podstaty. Vymenovaný SKP doposiaľ nezačal so speňažovaním majetku, ktoré je možné začať po zvolaní schôdze veriteľov. SKP požiadal Krajský súd v Košiciach dňa 27.3.2002 o vytýčenie termínu prieskumného pojednávania.

VII. OTF, a.s., Nižná, IČO 31 562 990, vyhlásenie konkurzu dňa 13.10.1998, SKP – JUDr. Vladimír Borgula

Pohľadávka ministerstva vo výške 12.200.000,- Sk bola správcom konkurznej podstaty uznaná v plnej výške a zaradená na uspokojenie proti podstate. Podľa vyjadrenia SKP speňažovanie majetku úpadcu je v záverečnom štádiu. Zostáva ukončiť súdne spory s neplatičmi nájomného za byty a prenajaté nehnuteľnosti. SKP vyslovil predpoklad, že pohľadávka MF SR bude čiastočne uspokojená. Zo strany bývalých zamestnancov úpadcu sú vedené proti SKP incidenčné žaloby o poradie ich pohľadávok.

VIII. CEBO HOLDING SLOVAKIA, a.s., Partizánske, IČO  34 126 660, vyhlásenie konkurzu dňa 19.10.1998, SKP – JUDr. Mária Cabadajová

Pohľadávka ministerstva vo výške 207.797.041,10 Sk bola správkyňou konkurznej podstaty uznaná v plnej výške so zaradením do II. triedy. Percentuálny podiel pohľadávky MF SR z hodnoty všetkých zistených pohľadávok je 5,69%. Z odpredaja nehnuteľného a hnuteľného majetku zatiaľ SKP získala 7,68 mil. Sk, z čoho boli uspokojené pracovno-právne nároky, odvody z miezd, odmena SKP a náklady na správu. Nie je predpoklad uspokojenia pohľadávky MF SR.

IX. CHIRANA-PREMA, a.s., Stará Turá, IČO  00 152 650, vyhlásenie konkurzu dňa 23.11.1998, SKP – JUDr. Ján Havlát

Pohľadávka ministerstva vo výške 87.500.000,- Sk bola správcom konkurznej podstaty uznaná v plnej výške. SKP zatiaľ speňažil majetok úpadcu v 5 kolách verejného ponukového konania, kde bol jednotlivým záujemcom o kúpu nehnuteľného majetku odpredaný majetok v hodnote 45 mil. Sk a hnuteľného majetku za cca 9 mil. Sk. SKP eviduje väčší počet prebiehajúcich súdnych sporov. Zatiaľ nie je určený termín ukončenia konkurzného konania a taktiež nie je možné zistiť uspokojenie veriteľov.

X. ZTS TEES, a.s., Martin, IČO 36 001 902, vyhlásenie konkurzu dňa 10.12.1998, SKP – JUDr. Milan Hablák

Pohľadávka ministerstva vo výške 1.314.975.045,40 Sk bola správcom konkurznej podstaty na prieskumnom pojednávaní popretá v časti 705,1 mil. Sk, zároveň poprel právo na oddelené uspokojenie. Krajský súd pri prejednávaní uspokojenie neuznal. Proti rozhodnutiu KS v Banskej Bystrici bolo podané odvolanie na Najvyšší súd SR. NS SR rozsudok KS v Banskej Bystrici v časti týkajúcej sa práva na oddelené uspokojovanie zrušil a vrátil na ďalšie konanie. Speňažovanie majetku je mimoriadne náročné, SKP uzatvoril viacej kúpno-predajných zmlúv týkajúcich sa predaja majetku úpadcu, prenájmu strojno-technologického zariadenia LOMBARDINI, predaja obchodného podielu v spoločnom čínskom podniku a pod. V rokoch 1999-2000 boli príjmy z predaja a prenájmu cca 220 mil. Sk, výdavky 44 mil. Sk a z výťažku boli uspokojení veritelia vo výške cca 51 mil. Sk.

XI. ZŤS Dubnica n/Váhom, a.s.,  IČO  36 001 708, vyhlásenie konkurzu dňa 25.1.1999, SKP – JUDr. Vojtech Agner

Pohľadávka ministerstva vo výške 1.598.192.018,33 Sk prihlásená do konkurzného konania bola správcom konkurznej podstaty na prieskumnom pojednávaní dňa 27.5.1999 popretá v časti 1.504.983.420,- Sk. Z uvedeného dôvodu bol podaný návrh incidenčnej žaloby na príslušný súd v júli 1999 (č.k. 76 Cb 193/99). V novembri 2001 bolo doprihlásenie pohľadávky MF SR vo výške 1,1 mld. Sk u SKP. SKP ešte pred uskutočnením prieskumného pojednávania podal príslušnému krajskému súdu návrh na vydanie predbežného opatrenia voči ZTS Dubnica n/V. plus, a.s. s cieľom zabezpečenia práv konkurzných veriteľov a návrh na určenie neúčinnosti právnych úkonov vykonaných štatutárnymi zástupcami ZŤS Dubnica n/V. voči konkurzným veriteľom.
Na žiadosť o poskytnutie podrobnejších informácií z priebehu konkurzného konania SKP nereagoval, taktiež v spise na KS v Bratislave sa nenachádzajú žiadne informácie o speňažovaní majetku ZŤS Dubnica n/V., a.s..

XII. PT Žilina, a.s., IČO 31 603 998, vyhlásenie konkurzu dňa 19.5.2000, SKP – JUDr. Ivica Firstová

Pohľadávka ministerstva vo výške 5.676.089.841,22 Sk prihlásená do konkurzného konania bola správkyňou konkurznej podstaty na prieskumnom pojednávaní dňa 19.5.2000 popretá. MF SR sa domáha incidenčnou žalobou o jej uznanie v plnej výške. Zároveň si ministerstvo u SKP uplatnilo prihlášku pohľadávky proti podstate vo výške 1.651.4000.377,- Sk. Hodnota majetku úpadcu určená na predaj je cca 1 mld. SK. SKP sa doposiaľ podarilo zabezpečiť finančné zdroje z prenájmu a drobného predaja majetku vo výške cca 30 mil. Sk.

XIII. CALEX, a.s., Zlaté Moravce, IČO  00 152 331, vyhlásenie konkurzu dňa 28.6.2000, SKP- Ing. Peter Priatka

Pohľadávka ministerstva vo výške 10.850.250.134,55 Sk bola správcom konkurznej podstaty uznaná v plnej výške. Predmetná pohľadávka bola v časti 2.603.040.894,98 Sk uznaná ako pohľadávka proti podstate podmienená plnením voči VÚB, a.s.. MF SR si na základe záložnej zmluvy uplatnilo nárok na oddelené uspokojenie svojej pohľadávky. V súčasnosti prebieha speňažovanie majetku. Na Krajskom súde v Bratislave sa uskutočnilo 8 kôl verejného ponukového konania, z ktorých je výťažok cca 1 mld. Sk. SKP uvažuje o vydaní výťažku z predaja majetku veriteľom úpadcu s oddeleným uspokojením. Štát pravdepodobne bude čiastočne uspokojený, lebo poskytnutá štátna záruka bola sčasti zabezpečená nehnuteľným a hnuteľným majetkom, ktorý sa podarilo predať zahraničnému záujemcovi.

XIV. LUNA, š.p. v likvidácii, Nitra, IČO  00 608 254, vyhlásenie konkurzu dňa 11.1.2002, SKP – JUDr. Jozef Pastier

Pohľadávka ministerstva vo výške 29.110.635,59 Sk bola prihlásená do konkurzu. Správca konkurznej podstaty uznal pohľadávku na prieskumnom pojednávaní dňa 15.3.2002 v plnej výške s tým, že bola zaradená do II. triedy s výnimkou penále, ktoré boli zaradené do IV. triedy. SKP vyhlásil dve kolá verejného ponukového konania na predaj majetku úpadcu, ktoré neboli úspešné. V rámci speňažovania bol zatiaľ predaný byt za zostatkovú cenu pôvodnému užívateľovi.

XV. NOVÝ CALEX, a.s., Zlaté Moravce, IČO 36 520 721, vyhlásenie konkurzu dňa 16.8.2001, SKP – Mgr. Matej Vida

Pohľadávka ministerstva vo výške 303.392.500,- Sk bola správcom konkurznej podstaty uznaná v plnej výške. Poradie pohľadávky štátu bolo na prieskumnom pojednávaní popreté jedným z veriteľov. V tejto súvislosti MF SR podalo incidenčnú žalobu, v ktorej doteraz súd nerozhodol. SKP uskutočnil 4 kolá verejného ponukového konania, na ktorých predal majetok v celkovej výške  cca 25 mil. Sk, ktorý použil na uspokojenie nárokov proti podstate (výplata miezd). Do spoločnosti vstúpil zahraničný investor a je predpoklad oživenia výroby v areáli úpadcu. Keďže štát nemá svoju pohľadávku zabezpečenú záložným právom, nie je predpoklad uspokojenia jeho nárokov z konkurznej podstaty.

XVI. CASSOVIA TECHNOPOLIS s.r.o. v likvidácii, Košice, IČO  31 673 261, vyhlásenie konkurzu dňa 6.12.2001, SKP – JUDr. Miroslav Purdeš

Likvidátor spoločnosti CASSOVIA TECHNOPOLIS, s.r.o. v likvidácii, Košice oznámil, že spoločnosť už nedisponuje žiadnym hnuteľným a nehnuteľným majetkom. Všetok majetok bol speňažený ešte v roku 1999 v rámci exekučných konaní a spoločnosti ostalo na bankovom účte cca 7.000,- Sk. Pravdepodobne Krajský súd v Košiciach takouto informáciou nedisponoval, preto dňa 6.12.2001 uznesením 3K 66/99 vyhlásil konkurz na majetok úpadcu a za správcu konkurznej podstaty ustanovil JUDr. Miroslava Purdeša. Uvedené uznesenie bolo uverejnené v Obchodnom vestníku č.1/2002.
Predpokladá sa, že správca po zistení vyššie uvedených skutočností, že spoločnosť nemá majetok postačujúci na úhradu trov konania, zruší súdom uvedený konkurz.

XVII. PLETA-MODA, a.s., Banská Štiavnica, IČO 31 623 034, vyhlásenie konkurzu dňa 10.4.2002, SKP- JUDr. Ivan Šumichrast

Pohľadávka ministerstva vo výške 84.092.120,- Sk bola správcom konkurznej podstaty uznaná v plnej výške a zaradená do I. triedy uspokojovania. Na schôdzi veriteľov SKP informoval, že účtovná hodnota celého majetku je cca 13 mil. Sk, ale reálna hodnota môže byť max. cca 1 mil. Sk. Výťažok z konkurznej podstaty bude použitý na vypracovanie znaleckých posudkov a na podanie inzerátov.

XVIII. IMUNA, š.p., Šarišské Michaľany, IČO  00 165 522, vyhlásenie konkurzu dňa 8. júla 2002, SKP – JUDr. Vladimír Kucharčík

Krajský súd v Košiciach vyhlásil na podnik IMUNA, š.p., Šarišské Michaľany konkurz na majetok úpadcu dňa 8. júla 2002. Ministerstvo financií SR pripravuje v zákonnej lehote 60 dní odo dňa vyhlásenia konkurzu svoje nároky s uvedením ich výšky. 
Vláda SR uznesením č.468 z 7.7.1998 súhlasila s prevzatím štátnej záruky za bankový úver od Credit Lyonnais Bank Slovakia, a.s. na financovanie projektu „Rekonštrukcia výrobných divízií a útvaru riadenia akosti v š.p. IMUNA Šarišské Michaľany do výšky 44 mil. DEM“. Dňa 21.9.1998 bola uzatvorená Zmluva o záruke medzi MF SR a Credit Lyonnais Bank Slovakia, a.s. do výšky 44 mil. DEM. Úver bol syndikovaný len do výšky 7 mil. DEM (čerpaný bol v novembri 1998 v objeme 5 mil. DEM a v marci 2001 v objeme 2 mil. DEM). Zlá finančná situácia podniku bola dôvodom realizácií splátok úveru MF SR ako ručiteľa v prospech úverujúcej banky v sume 89.279.820,32 Sk.

Záver

Materiál podáva prehľad o aktuálnych krokoch a postupoch vykonaných zo strany Ministerstva financií SR pri zabezpečovaní návratnosti finančných prostriedkov do štátneho rozpočtu z  realizovaných splátok úverov so štátnou zárukou u podnikov, ktoré sú v konkurze. Poskytuje prehľad o stave speňažovania majetku úpadcov správcami konkurznej podstaty a predpokladaný stav uspokojenia pohľadávok Ministerstva financií SR.
Zabezpečovanie návratnosti pohľadávok štátu sa realizuje v súlade s platným právnym poriadkom Slovenskej republiky, ministerstvo prihlasuje sa pohľadávky v konkurzných konaniach a ukladá penále za neoprávnené zadržiavanie prostriedkov štátneho rozpočtu, rokuje so správcami konkurznej podstaty o možnostiach úhrady pohľadávok štátu a pri predaji majetku konkurznej podstaty v rámci verejných ponukových konaní uplatňuje záujmy štátu. Kompetentné útvary ministerstva využívajú všetky možnosti, ktoré umožňuje právny systém na vymáhanie svojich pohľadávok z realizovaných štátnych záruk v rámci konkurzných konaní.
Na zamedzenie  a predchádzanie rizika vstupu podnikov, za úvery ktorých štát prevzal záruky bol postupne vytváraný právny a inštitucionálny mechanizmus zriadením Úverového a záručného výboru vlády a jeho Poradného orgánu a prijatím zákona č.386/2002 Z.z. o štátnom dlhu a štátnych zárukách, ktorý by mal minimalizovať riziko štátnych záruk.  Návrh opatrení na zvýšenie účinnosti uplatňovania veriteľských práv v rámci konkurzných konaní (príloha č. 2) je orientovaný na lepšiu koordináciu postupu konkurzných veriteľov, ktorými sú štátne orgány a organizácie, na personálne vybavenie kompetentných útvarov právnikmi orientovanými na obchodné a správne právo a na dôslednejšie sledovanie postupov správcov konkurznej podstaty v rámci prebiehajúcich konkurzov.